Ditsem Nuus - Displaying items by tag: optogte
Wydverspreide protesoptogte veroorsaak chaos in SA
Verslae van protesaksies in verskillende dele van Suid-Afrika gister is ontvang soos wat die onwettige betogers in massas opgeruk het. Die doel is duidelik, om deur skade aan hul omgewing, veral waar dit blankes raak, die publieke aandag te vestig op hul griewe oor dienslewering, wat gewoonlik haglik is.
Tshwane, Somerset-Wes, Khayelitsha, Kroonstad, Orange Grove en Vanderbijlpark is maar enkele van die gebiede wat geraak word. In meeste van die gevalle moes spesiale Polisie-eenhede die betogers met rubberkoeëls en traangas onder beheer bring en uitmekaarjaag.
Die gevolg is dat verkeer tot stilstand kom en sakebedrywighede ontwrig word. Brandende buitebande is aan die orde van die dag op plekke soos Soshanguve, Mabopane, Hammanskraal, terwyl veral Van der Hoffweg en Bremerstraat voor die Daspoorttonnel in die Pretoria Tuine-gebied liefs heeltemal vermy moet word.
Ook tydens sg. diensleweringsbetogings gister in Pretoria het betogers die Nederduitsch Hervormde kerk Wesmoot geplunder, loodglasvensters uitgegooi, kerkbanke omgegooi en boeke en Bybels rondgestrooi. in reaksie hierop sê die VF Plus in 'n mediaverklaring: "Ons beskou die aanval, nie as 'n aanval op 'n gebou van klip en sand nie, maar as 'n simboliese aanval op die Kerk as 'n heilige instelling vir die Afrikaner waaraan die Afrikanervolk deur die geskiedenis groot waarde geheg het."
Intussen het pandemonium ook losgebars in die Wes-Kaap met berigte dat verskeie paaie by Somerset-Wes, Kaapstad en Khayelitsha geblokkeer word met brandende bande en groot klippe, terwyl selfs skole gesluit word. Radikale elemente in die Wes-Kaap is op rekord dat hulle die DA-beheerde provinsie onregeerbaar wil maak.
Daar is 'n beweging wat onder die vaandel Total Shutdown skynbaar daarna streef om verlammende betogings landswyd uit te brei. Hoe lank die Polisie anargie sal kan afweer, is 'n ope vraag.